CELEX: 32014R0427
Language: lt
Date: 2014-04-25 00:00:00
Title: 2014 m. balandžio 25 d. Komisijos įgyvendinimo reglamentas (ES) Nr. 427/2014, kuriuo pagal Europos Parlamento ir Tarybos reglamentą (ES) Nr. 510/2011 nustatoma lengvųjų komercinių transporto priemonių išmetamo CO 2 kiekio mažinimo naujoviškų technologijų pripažinimo ir patvirtinimo sistema  Tekstas svarbus EEE

26.4.2014   
            
            
               LT
            
            
               Europos Sąjungos oficialusis leidinys
            
            
               L 125/57
            
         KOMISIJOS ĮGYVENDINIMO REGLAMENTAS (ES) Nr. 427/2014
   2014 m. balandžio 25 d.
   kuriuo pagal Europos Parlamento ir Tarybos reglamentą (ES) Nr. 510/2011 nustatoma lengvųjų komercinių transporto priemonių išmetamo CO2 kiekio mažinimo naujoviškų technologijų pripažinimo ir patvirtinimo sistema
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2011 m. gegužės 11 d. Europos Parlamento ir Tarybos reglamentą (ES) Nr. 510/2011, kuriuo nustatomos naujų lengvųjų komercinių transporto priemonių išmetamų teršalų normos pagal Sąjungos integruotą principą mažinti lengvųjų transporto priemonių išmetamo CO2 kiekį (1), ypač į jo 12 straipsnio 2 dalį,
   kadangi:
   
               (1)
            
            
               siekiant, kad būtų kuriamos ir kuo anksčiau naudojamos naujos pažangios transporto priemonių išmetamo CO2 kiekio mažinimo technologijos, Reglamente (ES) Nr. 510/2011 gamintojams ir tiekėjams numatyta galimybė prašyti pripažinti tam tikras naujoviškas technologijas, kuriomis mažinamas lengvųjų komercinių transporto priemonių išmetamo CO2 kiekis. Todėl būtina aiškiai išdėstyti kriterijus, kuriais remiantis nustatoma, kurios technologijos pagal tą reglamentą turėtų būti laikomos ekologinėmis naujovėmis;
            
         
               (2)
            
            
               dera atsižvelgti į patirtį, gautą naujoviškų technologijų sistemą pagal Komisijos įgyvendinimo reglamentą (ES) Nr. 725/2011 (2) nustačius keleiviniams automobiliams, ir tokius pačius atitikties reikalavimams kriterijus taikyti lengvosioms komercinėms transporto priemonėms. Vis dėlto reikėtų atskirti lengvąsias komercines transporto priemones, kurios gaminamos ir kurių tipas patvirtinamas per daugiapakopį procesą. Tokių transporto priemonių išmetamo CO2 kiekio sumažinimo patvirtinimą dera apriboti į bazinę transporto priemonę įdiegtomis ekologinėmis naujovėmis;
            
         
               (3)
            
            
               pagal Reglamento (ES) Nr. 510/2011 12 straipsnio 2 dalies c punktą technologijos, kurios yra dviejuose 2007 m. vasario 7 d. Komisijos komunikatuose (3) išdėstyto integruoto principo dalis ir reguliuojamos Sąjungos teisės aktais, taip pat kitos pagal Sąjungos teisės aktus privalomos technologijos neatitinka to reglamento ekologinės naujovės kriterijų. Prie tokių technologijų priskiriamos padangų slėgio stebėjimo sistemos, padangų pasipriešinimo riedėjimui technologijos ir pavarų perjungimo indikatoriai, kuriems taikomas Europos Parlamento ir Tarybos reglamentas (EB) Nr. 661/2009 (4) ir Europos Parlamento ir Tarybos reglamentas (EB) Nr. 1222/2009 (5) (padangų pasipriešinimo riedėjimui klausimai);
            
         
               (4)
            
            
               technologija, kuri tam tikrą laiką yra paplitusi rinkoje, negali būti laikoma naujoviška pagal Reglamento (ES) Nr. 510/2011 12 straipsnį, todėl negali būti laikoma ir ekologine naujove. Siekiant visiško paralelizmo su Įgyvendinimo reglamentu (ES) Nr. 725/2011, dera nustatyti, kad ekologinės naujovės kriterijus atitinka tik tos technologijos, kurios įdiegtos į ne daugiau kaip 3 % 2009 m. užregistruotų lengvųjų komercinių transporto priemonių. Tos ribinės vertės turėtų būti persvarstytos iki 2016 m.;
            
         
               (5)
            
            
               siekiant, kad būtų kuriamos technologijos, kuriomis galima labiausiai sumažinti lengvųjų komercinių transporto priemonių išmetamo CO2 kiekį, visų pirma naujoviškos varomosios jėgos technologijos, reikalavimus atitinkančiomis ekologinėmis naujovėmis turėtų būti laikomos tik tos technologijos, kurios susijusios tik su transporto priemonės važiavimo funkcija ir kurias naudojant labai sumažinamas bendras transporto priemonės sunaudojamos energijos kiekis. Ekologinėmis naujovėmis nelaikomos technologijos, kurios tik padeda siekti šio tikslo ar kuriomis padidinamas vairuotojo arba keleivių patogumas;
            
         
               (6)
            
            
               pagal Reglamentą (ES) Nr. 510/2011 paraiškas gali teikti gamintojai ir tiekėjai. Su paraiška turi būti pateikiami ir būtini įrodymai, kad technologija atitinka visus kriterijus, ir nurodoma metodika, pagal kurią išmatuojama, kiek sumažinamas išmetamo CO2 kiekis naudojant naujovišką technologiją;
            
         
               (7)
            
            
               turėtų būti įmanoma pakankamai tiksliai išmatuoti, kiek sumažinamas išmetamo CO2 kiekis naudojant ekologinę naujovę. Pakankamai tiksliai išmatuoti galima tik tuo atveju, jei išmetamo CO2 kiekis sumažėja ne mažiau nei 1 g CO2/km;
            
         
               (8)
            
            
               jei išmetamo CO2 kiekio sumažėjimą lemia vairuotojo elgsena arba kiti nuo paraiškos teikėjo nepriklausantys veiksniai, tokia technologija iš esmės negali būti laikoma ekologine naujove, išskyrus tuo atveju, jei, remiantis patikimais nepriklausomais statistiniais duomenimis, galima daryti patikrinamas prielaidas apie įprastą vairuotojo elgseną;
            
         
               (9)
            
            
               atliekant standartinį tipo patvirtinimo bandymų ciklą, per kurį išmatuojamas transporto priemonės išmetamo CO2 kiekis, negalima nustatyti, kiek iš viso sumažėja išmetamo CO2 kiekis naudojant tam tikras technologijas. siekiant tinkamai skatinti kurti naujoves, apskaičiuojant, kiek iš viso sumažėja išmetamo CO2 kiekis, reikėtų atsižvelgti tik į tą išmetamo CO2 kiekio sumažėjimą, kurio negalima nustatyti atliekant standartinį bandymų ciklą;
            
         
               (10)
            
            
               norint įrodyti, kiek sumažėja išmetamo CO2 kiekis, reikėtų lyginti, kiek CO2 išmeta ta pati transporto priemonė naudojant ekologinę naujovę ir jos nenaudojant. Reikėtų taikyti tokią bandymo metodiką, kurios matavimai patikimi, pakartojami ir palyginami. Siekiant užtikrinti vienodas sąlygas nesant sutarto tikroviškesnio važiavimo ciklo, turėtų būti remiamasi Naujojo Europos važiavimo ciklo, kaip apibrėžta Komisijos reglamente (EB) Nr. 692/2008 (6), važiavimo modeliais. Bandymo metodika turėtų būti grindžiama važiuoklės dinamometro matavimais arba modeliavimu ar imitavimu, kai šios metodikos leistų pasiekti geresnių ir tikslesnių rezultatų;
            
         
               (11)
            
            
               Komisija turėtų parengti paraiškos ir bandymo metodikų rengimo gaires, kurios turėtų būti reguliariai atnaujinamos atsižvelgiant į patirtį, įgytą vertinant įvairias paraiškas;
            
         
               (12)
            
            
               pagal Reglamentą (ES) Nr. 510/2011 su paraiška pateikiama nepriklausomos sertifikuotos įstaigos parengta patikros ataskaita. Tokia įstaiga turėtų būti Europos Parlamento ir Tarybos direktyvoje 2007/46/EB (7) nurodyta A arba B kategorijos techninė tarnyba. Tačiau siekiant užtikrinti, kad tokia įstaiga būtų nepriklausoma, pagal tos direktyvos 41 straipsnio 6 dalį paskirtos techninės tarnybos neturėtų būti laikomos šiame reglamente apibrėžtomis nepriklausomomis sertifikuotomis įstaigomis. Tokia įstaiga turėtų su patikros ataskaita pateikti atitinkamą įrodymą, kad ji nėra priklausoma nuo paraiškos teikėjo;
            
         
               (13)
            
            
               kad būtų veiksmingai registruojama ir stebima, kiek sumažėja savitasis atskirų transporto priemonių išmetamo CO2 kiekis, tas sumažėjimas turėtų būti tvirtinamas suteikiant transporto priemonės tipo patvirtinimą, o visas sumažėjimas turėtų būti nurodytas atitikties liudijime pagal Direktyvą 2007/46/EB;
            
         
               (14)
            
            
               Komisijai turėtų būti suteikta galimybė vykdyti patvirtinto atskirų transporto priemonių išmetamo CO2 kiekio sumažėjimo ad hoc patikras. Jei akivaizdu, kad patvirtintas sumažėjimas neatitinka sprendime, kuriuo technologija pripažįstama ekologine naujove, numatyto sumažėjimo, Komisijai turėtų būti suteikta galimybė apskaičiuojant vidutinį savitąjį išmetamo CO2 kiekį nepaisyti tokio patvirtinto išmetamo CO2 kiekio sumažėjimo. Tačiau reikėtų nustatyti tam tikrą laikotarpį, per kurį gamintojas galėtų įrodyti, kad patvirtintos vertės yra tikslios;
            
         
               (15)
            
            
               kad paraiškų teikimo procedūra būtų skaidri, reikėtų visuomenei skelbti apibendrintą informaciją apie naujoviškų technologijų ir bandymo metodikų pripažinimo paraiškas. Visuomenei turėtų būti suteikta galimybė susipažinti su pripažintomis bandymo metodikomis. Prireikus turėtų būti taikomos Europos Parlamento ir Tarybos reglamente (EB) Nr. 1049/2001 (8) nustatytos teisės visuomenei susipažinti su dokumentais išimtys;
            
         
               (16)
            
            
               šiame reglamente numatytos priemonės atitinka Klimato kaitos komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Dalykas
   Šiame reglamente nustatoma lengvųjų komercinių transporto priemonių išmetamo CO2 kiekio mažinimo naujoviškų technologijų pripažinimo paraiškų teikimo ir vertinimo, pripažinimo bei patvirtinimo tvarka pagal Reglamento (ES) Nr. 510/2011 12 straipsnį.
   2 straipsnis
   Taikymo sritis
   1.   Į toliau išvardytų priemonių taikymo sritį patenkančios technologijos nelaikomos naujoviškomis:
   
               a)
            
            
               oro kondicionavimo sistemų veiksmingumo gerinimas;
            
         
               b)
            
            
               padangų slėgio stebėjimo sistemos, kurioms taikomas Reglamentas (EB) Nr. 661/2009;
            
         
               c)
            
            
               padangų pasipriešinimo riedėjimui technologijos, kurioms taikomas Reglamentas (EB) Nr. 661/2009 ir Reglamentas (EB) Nr. 1222/2009;
            
         
               d)
            
            
               pavarų perjungimo indikatoriai, kuriems taikomas Reglamentas (EB) Nr. 661/2009;
            
         
               e)
            
            
               biodegalų naudojimas.
            
         2.   Pagal šį reglamentą teikti technologijos pripažinimo paraišką galima tuo atveju, jei įvykdytos šios sąlygos:
   
               a)
            
            
               technologija įdiegta ne daugiau kaip 3 % visų naujų 2009 m. užregistruotų lengvųjų komercinių transporto priemonių;
            
         
               b)
            
            
               technologija susijusi su elementais, kurie būtini, kad transporto priemonė veiktų efektyviai, ir atitinka Direktyvos 2007/46/EB reikalavimus.
            
         3.   Pagal 11 straipsnį skaičiuojant sukomplektuotų transporto priemonių išmetamo CO2 kiekio sumažėjimą atsižvelgiama tik į tas ekologines naujoves, kurios įdiegtos į bazinę transporto priemonę, kurios EB tipas patvirtintas kaip nekomplektinės transporto priemonės.
   3 straipsnis
   Apibrėžtys
   Šiame reglamente vartojamų terminų apibrėžtys:
   
               1)
            
            
               naujoviška technologija – technologija arba technologijų su panašiais technologiniais ypatumais ir charakteristikomis derinys (naujoviškų technologijų paketas), su kuriomis susijusį išmetamo CO2 kiekio sumažėjimą galima įrodyti taikant vieną bandymo metodiką ir kurių kiekviena patenka į 2 straipsnyje nurodytą taikymo sritį;
            
         
               2)
            
            
               tiekėjas – naujoviškos technologijos gamintojas, atsakingas už tai, kad būtų užtikrinta produkto atitiktis reikalavimams, arba jo įgaliotasis atstovas Sąjungoje, arba importuotojas;
            
         
               3)
            
            
               paraiškos teikėjas – gamintojas arba tiekėjas, teikiantis naujoviškos technologijos pripažinimo ekologine naujove paraišką;
            
         
               4)
            
            
               ekologinė naujovė – naujoviška technologija ir su ja susijusi bandymo metodika, kurias pagal šį reglamentą pripažino Komisija;
            
         
               5)
            
            
               nepriklausoma sertifikuota įstaiga – Direktyvos 2007/46/EB 41 straipsnio 3 dalies a ir b punktuose nurodyta A arba B kategorijos techninė tarnyba, atitinkanti tos direktyvos 42 straipsnyje nustatytus reikalavimus, išskyrus pagal tos direktyvos 41 straipsnio 6 dalį paskirtas technines tarnybas;
            
         
               6)
            
            
               bazinė transporto priemonė – transporto priemonė, naudojama įrodyti, kiek išmetamo CO2 kiekis sumažėja pritaikius ekologinę naujovę, lyginant ją su transporto priemone, kurioje įdiegta naujoviška technologija.
            
         4 straipsnis
   Paraiška
   1.   Naujoviškos technologijos pripažinimo ekologine naujove paraiška Komisijai teikiama raštu. Paraiška ir visi patvirtinamieji dokumentai taip pat teikiami elektroniniu paštu ar per elektroninį duomenų nešlį arba įkeliami į Komisijos valdomą serverį. Raštiškoje paraiškoje pateikiamas patvirtinamųjų dokumentų sąrašas.
   2.   Paraiškoje pateikiama ši informacija:
   
               a)
            
            
               paraiškos teikėjo kontaktiniai duomenys;
            
         
               b)
            
            
               naujoviškos technologijos apibūdinimas ir jos įdiegimo transporto priemonėje būdas, įskaitant įrodymus, kad technologija patenka į 2 straipsnyje nurodytą taikymo sritį;
            
         
               c)
            
            
               glaustas naujoviškos technologijos ir šios dalies e punkte nurodytos bandymo metodikos apibūdinimas, įskaitant išsamią informaciją, kuria patvirtinama, kad įvykdytos 2 straipsnio 2 dalyje numatytos sąlygos, kuris, pateikus Komisijai paraišką, bus skelbiamas viešai;
            
         
               d)
            
            
               apytikris atskirų transporto priemonių, kuriose galima arba ketinama įdiegti naujovišką technologiją, skaičius, ir apytikris tų transporto priemonių išmetamo CO2 kiekio sumažėjimas naudojant tą technologiją;
            
         
               e)
            
            
               metodika, kuria įrodomas išmetamo CO2 kiekio sumažėjimas naudojant naujovišką technologiją, arba, jei tokią metodiką jau pripažino Komisija, nuoroda į tą pripažintą metodiką;
            
         
               f)
            
            
               įrodymai, kad:
               
                           i)
                        
                        
                           išmetamo CO2 kiekio sumažėjimas naudojant naujovišką technologiją atitinka 9 straipsnio 1 dalyje nurodytą ribinę vertę, atsižvelgiant į technologijos dėvėjimąsi bėgant laikui;
                        
                     
                           ii)
                        
                        
                           naujoviškai technologijai netaikomas Reglamento (ES) Nr. 510/2011 12 straipsnio 2 dalies c punkte nurodytas standartinis bandymų ciklas, per kurį matuojamas CO2 kiekis, kaip nurodyta šio reglamento 9 straipsnio 2 dalyje;
                        
                     
                           iii)
                        
                        
                           paraiškos teikėjas yra atsakingas už išmetamo CO2 kiekio sumažinimą naudojant naujovišką technologiją, kaip nurodyta 9 straipsnio 3 dalyje;
                        
                     
         
               g)
            
            
               7 straipsnyje nurodyta nepriklausomos sertifikuotos įstaigos parengta patikros ataskaita.
            
         5 straipsnis
   Bazinė transporto priemonė ir ekologinių naujovių transporto priemonė
   1.   Norėdamas pateikti 8 straipsnyje nurodytus išmetamo CO2 kiekio įrodymus, paraiškos teikėjas nurodo:
   
               a)
            
            
               ekologinių naujovių transporto priemonę, kurioje bus įdiegta naujoviška technologija;
            
         
               b)
            
            
               bazinę transporto priemonę, kurioje nebus įdiegta naujoviška technologija, bet kuri visais kitais atžvilgiais yra tokia pati, kaip ir ekologinių naujovių transporto priemonė.
            
         2.   Jei naujoviška technologija diegiama nekomplektinėje transporto priemonėje, 1 dalyje nurodyta bazinė transporto priemonė atitinka ekologinių naujovių transporto priemonės užbaigtumą.
   3.   Jei paraiškos teikėjas mano, kad 8 ir 9 straipsniuose nurodytus dalykus galima įrodyti nenaudojant bazinės transporto priemonės ir ekologinių naujovių transporto priemonės, kaip nurodyta šio straipsnio 1 dalyje, paraiškoje pateikiama būtina išsami informacija, kuria patvirtinama tokia išvada, ir nurodoma metodika, kurią taikant gaunami lygiaverčiai rezultatai.
   6 straipsnis
   Bandymo metodika
   1.   4 straipsnio 2 dalies e punkte nurodyta bandymo metodika turi būti tokia, kad ją taikant būtų gaunami patikrinami, pakartojami ir palyginami rezultatai. Ją taikant turi būti galima remiantis statistiškai labai reikšmingais duomenimis praktiškai įrodyti, kaip taikant naujovišką technologiją sumažės išmetamo CO2 kiekis, ir prireikus turi būti atsižvelgiama į sąveiką su kitomis ekologinėmis naujovėmis.
   2.   Komisija paskelbia įvairių galimų naujoviškų technologijų bandymo metodikų, atitinkančių 1 dalies kriterijus, rengimo gaires.
   7 straipsnis
   Patikros ataskaita
   1.   4 straipsnio 2 dalies g punkte nurodytą patikros ataskaitą parengia nepriklausoma sertifikuota įstaiga, kuri nėra paraiškos teikėjo organizacijos dalis ir nėra kitaip su juo susijusi.
   2.   Rengdama patikros ataskaitą, nepriklausoma sertifikuota įstaiga:
   
               a)
            
            
               patikrina, ar laikomasi 2 straipsnio 2 dalyje nurodytų kriterijų;
            
         
               b)
            
            
               patikrina, ar pagal 4 straipsnio 2 dalies f punktą pateikta informacija atitinka 9 straipsnyje nustatytus kriterijus;
            
         
               c)
            
            
               patikrina, ar 4 straipsnio 2 dalies e punkte nurodyta bandymo metodika yra tinkama 4 straipsnio 2 dalies d punkte nurodytų transporto priemonių išmetamo CO2 kiekio sumažėjimui pritaikius naujovišką technologiją patvirtinti ir ar ši metodika atitinka būtinuosius 6 straipsnio 1 dalyje nurodytus reikalavimus;
            
         
               d)
            
            
               patikrina, ar naujoviška technologija atitinka taikomus transporto priemonės tipo patvirtinimo reikalavimus;
            
         
               e)
            
            
               patvirtina atitinkanti šio straipsnio 1 dalyje nurodytą reikalavimą.
            
         Vykdydama c punkto reikalavimus, nepriklausoma sertifikuota įstaiga pateikia bandymo protokolus, parengtus patikrai atlikti.
   3.   Kad pagal 11 straipsnį būtų galima patvirtinti išmetamo CO2 kiekio sumažėjimą, nepriklausoma sertifikuota įstaiga gamintojo prašymu parengia kelių ekologinių naujovių, įdiegtų vieno tipo, varianto ar versijos transporto priemonėse, sąveikos ataskaitą.
   Ataskaitoje nurodomas išmetamo CO2 kiekio sumažėjimas dėl įvairių ekologinių naujovių, atsižvelgiant į jų sąveikos poveikį.
   4.   Jei paraiškos teikėjas savo paraišką grindžia Komisijos patvirtintais arba į 6 straipsnio 2 dalyje nurodytas gaires įtrauktais duomenimis ir prielaidomis, patikros ataskaitoje gali būti pateikiami tik 2 dalies antroje pastraipoje nurodyti bandymo protokolai.
   8 straipsnis
   Išmetamo CO2 kiekio įrodymas
   1.   Turi būti įrodomas šis įvairių tipinių pagal 4 straipsnio 2 dalies d punktą nurodytų atskirų transporto priemonių išmetamo CO2 kiekis:
   
               a)
            
            
               bazinės transporto priemonės išmetamo CO2 kiekis ir ekologinių naujovių transporto priemonės, kurioje įdiegta veikianti naujoviška technologija, išmetamo CO2 kiekis, apskaičiuotas taikant 4 straipsnio 2 dalies e punkte nurodytą metodiką;
            
         
               b)
            
            
               bazinės transporto priemonės išmetamo CO2 kiekis ir ekologinių naujovių transporto priemonės, kurioje įdiegta veikianti naujoviška technologija, išmetamo CO2 kiekis, apskaičiuotas taikant Reglamento (ES) Nr. 510/2011 12 straipsnio 2 dalies c punkte nurodytą standartinį bandymų ciklą;
            
         Išmetamo CO2 kiekis pagal pirmos pastraipos a ir b punktus įrodomas visus bandymus atliekant vienodomis sąlygomis.
   2.   Atskiros transporto priemonės išmetamo CO2 kiekio sumažėjimas yra pagal 1 dalies pirmos pastraipos a punktą įrodytų išmetamo CO2 kiekių skirtumas.
   Jei pagal 1 dalies pirmos pastraipos b punktą įrodyti išmetamo CO2 kiekiai skiriasi, tas skirtumas atimamas iš bendro išmetamo CO2 kiekio sumažėjimo, įrodyto pagal 1 dalies pirmos pastraipos a punktą.
   9 straipsnis
   Atitikties reikalavimams kriterijai
   1.   Minimalus išmetamo CO2 kiekio sumažėjimas naudojant naujovišką technologiją turi būti 1 g CO2/km. Jei pagal 8 straipsnio 2 dalį įrodytas bendras išmetamo CO2 kiekio sumažėjimas naudojant naujovišką technologiją arba naujoviškų technologijų paketą yra ne mažesnis nei 1 g CO2/km, laikoma, kad ši ribinė vertė yra pasiekta.
   2.   Jei į bendrą išmetamo CO2 kiekio sumažėjimą naudojant naujovišką technologiją neįskaičiuotas išmetamo CO2 kiekio sumažėjimas, įrodytas atliekant standartinį bandymų ciklą pagal 8 straipsnio 2 dalį, laikoma, kad naujoviškai technologijai arba naujoviškų technologijų paketui standartinis bandymų ciklas netaikomas.
   3.   4 straipsnio 2 dalies b punkte nurodytame techniniame naujoviškos technologijos apibūdinime pateikiama išsami informacija, reikalinga norint įrodyti, kad išmetamo CO2 kiekis naudojant tą technologiją sumažės nepaisant nuo paraiškos teikėjo nepriklausančių nuostatų ir parinkčių.
   Jei apibūdinimas grindžiamas prielaidomis, tos prielaidos turi būti patikrinamos ir grindžiamos patikimais nepriklausomais statistiniais duomenimis ir taikytinos visoje Sąjungoje.
   10 straipsnis
   Ekologinės naujovės pripažinimo paraiškos vertinimas
   1.   Gavusi paraišką Komisija viešai paskelbia glaustą naujoviškos technologijos ir bandymo metodikos apibūdinimą, nurodytą 4 straipsnio 2 dalies c punkte.
   2.   Komisija įvertina paraišką ir per devynis mėnesius nuo visos paraiškos gavimo dienos naujovišką technologiją ir jos bandymo metodiką pripažįsta ekologine naujove, išskyrus kai pareiškiama prieštaravimų dėl technologijos atitikties reikalavimams arba bandymo metodikos tinkamumo.
   Sprendime pripažinti naujovišką technologiją ekologine naujove nurodoma informacija, kurios reikia, kad būtų galima pagal šio reglamento 11 straipsnį patvirtinti išmetamo CO2 kiekio sumažėjimą, atsižvelgiant į taikomas Reglamente (EB) Nr. 1049/2001 nurodytas teisės visuomenei susipažinti su dokumentais išimtis.
   3.   Komisija gali reikalauti pakoreguoti siūlomą bandymo metodiką arba reikalauti taikyti kitą nei paraiškos teikėjo siūloma pripažinta bandymo metodika. Dėl siūlomo koregavimo arba bandymo metodikos pasirinkimo konsultuojamasi su paraiškos teikėju.
   4.   Jei Komisija nustato, kad dėl naujoviškos technologijos ir su ja susijusios bandymo metodikos sudėtingumo arba dėl paraiškos apimties ir turinio per devynių mėnesių vertinimo laikotarpį paraiškos tinkamai įvertinti neįmanoma, vertinimo laikotarpis gali būti pratęsiamas penkiais mėnesiais.
   Per 40 dienų nuo paraiškos gavimo dienos Komisija praneša paraiškos teikėjui, ar paraiškos vertinimo laikotarpis bus pratęstas.
   11 straipsnis
   Išmetamo CO2 kiekio sumažėjimo naudojant ekologinę naujovę patvirtinimas
   1.   Gamintojas, norintis sumažinti savo gaminamų transporto priemonių vidutinį savitąjį išmetamo CO2 kiekį, kad, naudodamas ekologinę naujovę, dėl kurios išmetama mažiau CO2, pasiektų savitąją teršalų išmetimo normą, Direktyvoje 2007/46/EB apibrėžtai įgaliotajai institucijai teikia komplektinės arba nekomplektinės transporto priemonės, kurioje įdiegta ekologinė naujovė, EB tipo patvirtinimo sertifikato paraišką. Su sertifikato paraiška pateikiami dokumentai, kuriuose pateikiama Direktyvos 2007/46/EB 6 straipsnyje nurodyta būtina informacija, ir joje nurodomas Komisijos sprendimas pripažinti ekologinę naujovę pagal šio reglamento 10 straipsnio 2 dalį.
   2.   Pagal šio reglamento 8 straipsnį įrodytas patvirtintas išmetamo CO2 kiekio sumažėjimas naudojant ekologinę naujovę atskirai nurodomas tipo patvirtinimo dokumentuose ir pagal Direktyvą 2007/46/EB išduodamame atitikties liudijime, remiantis techninių tarnybų pagal tos direktyvos 11 straipsnį atliktais bandymais ir taikant pripažintą bandymo metodiką.
   Jei tam tikro tipo, varianto ar versijos transporto priemonių išmetamo CO2 kiekio sumažėjimas naudojant ekologinę naujovę yra mažesnis nei 9 straipsnio 1 dalyje nurodyta ribinė vertė, toks sumažėjimas netvirtinamas.
   3.   Jei transporto priemonėje įdiegta daugiau kaip viena ekologinė naujovė, 8 straipsnio 1 dalyje nurodyta tvarka atskirai įrodomas išmetamo CO2 kiekio sumažėjimas naudojant kiekvieną ekologinę naujovę. Bendras išmetamo CO2 kiekio sumažėjimas, į kurį atsižvelgiama tvirtinant tą transporto priemonę, yra pagal 8 straipsnio 2 dalį nustatyta visų tokių sumažėjimų suminė vertė.
   4.   Jei negalima atmesti kelių vienoje transporto priemonėje įdiegtų ekologinių naujovių sąveikos tikimybės dėl to, kad jos yra akivaizdžiai skirtingo pobūdžio, gamintojas tai nurodo įgaliotajai institucijai teikiamoje paraiškoje ir pateikia 7 straipsnio 3 dalyje nurodytą nepriklausomos sertifikuotos įstaigos parengtą tokios sąveikos poveikio išmetamo CO2 kiekio sumažėjimui naudojant transporto priemonėje įdiegtas ekologines naujoves ataskaitą.
   Jei dėl tokios sąveikos bendras išmetamo CO2 kiekio sumažėjimas yra mažesnis nei 1 g CO2/km padaugintas iš ekologinių naujovių skaičiaus, apskaičiuojant bendrą išmetamo CO2 kiekio sumažėjimą pagal šio straipsnio 3 dalį atsižvelgiama tik į tą išmetamo CO2 kiekio sumažėjimą naudojant ekologinę naujovę, kuris atitinka 9 straipsnio 1 dalyje nurodytą ribinę vertę.
   12 straipsnis
   Patvirtinimo persvarstymas
   1.   Komisija užtikrina, kad būtų vykdomos su atskiromis transporto priemonėmis susijusių patvirtinimų ir išmetamo CO2 kiekio sumažėjimo ad hoc patikros.
   Jei Komisija nustato, kad patvirtintas išmetamo CO2 kiekio sumažėjimas ir per patikras taikant atitinkamą bandymo metodiką ar metodikas nustatytas išmetamo CO2 kiekio sumažėjimas skiriasi, ji apie tai praneša gamintojui.
   Gamintojas per 60 dienų nuo pranešimo gavimo dienos gali pateikti Komisijai įrodymus, kad patvirtintas išmetamo CO2 kiekio sumažėjimas yra teisingas. Komisijos prašymu pateikiama 7 straipsnio 3 dalyje nurodyta įvairių ekologinių naujovių sąveikos ataskaita.
   2.   Jei 1 dalyje nurodyti įrodymai per nurodytą laikotarpį nepateikiami arba jei Komisija nustato, kad pateiktų įrodymų nepakanka, apskaičiuodama to gamintojo kitų kalendorinių metų vidutinį savitąjį išmetamo CO2 kiekį, ji gali nuspręsti į patvirtintą išmetamo CO2 kiekio sumažėjimą neatsižvelgti.
   3.   Gamintojas, į kurio patvirtintą išmetamo CO2 kiekio sumažėjimą nebeatsižvelgiama, gali prašyti iš naujo patvirtinti atitinkamų transporto priemonių išmetamo CO2 kiekio sumažėjimą 11 straipsnyje nustatyta tvarka.
   13 straipsnis
   Informacijos atskleidimas
   Paraiškos teikėjas, prašantis pagal šį reglamentą pateiktą informaciją laikyti konfidencialia, pagrindžia, kodėl taikoma viena iš Reglamento (EB) Nr. 1049/2001 4 straipsnyje nurodytų išimčių.
   14 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. balandžio 25 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 145, 2011 5 31, p. 1.
   
      (2)  2011 m. liepos 25 d. Komisijos įgyvendinimo reglamentas (ES) Nr. 725/2011, kuriuo nustatoma keleivinių automobilių išmetamo CO2 kiekio mažinimo naujoviškų technologijų pripažinimo ir patvirtinimo sistema pagal Europos Parlamento ir Tarybos reglamentą (EB) Nr. 443/2009 (OL L 194, 2011 7 26, p. 19).
   
      (3)  Komisijos komunikatas KOM(2007) 19 galutinis. „Bendrijos strategijos dėl lengvųjų automobilių ir nedidelės galios prekybos transporto priemonių išmetamų CO2 dujų mažinimo persvarstymo rezultatai“. Komisijos komunikatas KOM(2007) 22 galutinis. „Konkurencingos automobilių pramonės reglamentavimo sistema 21-ajame amžiuje“.
   
      (4)  2009 m. liepos 13 d. Europos Parlamento ir Tarybos reglamentas (EB) Nr. 661/2009 dėl variklinių transporto priemonių, jų priekabų ir joms skirtų sistemų, sudėtinių dalių bei atskirų techninių mazgų tipo patvirtinimo, atsižvelgiant į jų bendrąją saugą, reikalavimų (OL L 200, 2009 7 31, p. 1).
   
      (5)  2009 m. lapkričio 25 d. Europos Parlamento ir Tarybos reglamentas (EB) Nr. 1222/2009 dėl padangų ženklinimo atsižvelgiant į degalų naudojimo efektyvumą ir kitus esminius parametrus (OL L 342, 2009 12 22, p. 46).
   
      (6)  2008 m. liepos 18 d. Komisijos reglamentas (EB) Nr. 692/2008, įgyvendinantis ir iš dalies keičiantis Europos Parlamento ir Tarybos reglamentą (EB) Nr. 715/2007 dėl variklinių transporto priemonių tipo patvirtinimo atsižvelgiant į išmetamųjų teršalų kiekį iš lengvųjų keleivinių ir komercinių transporto priemonių (euro 5 ir euro 6) ir dėl transporto priemonių remonto ir priežiūros informacijos prieigos (OL L 199, 2008 7 28, p. 1).
   
      (7)  2007 m. rugsėjo 5 d. Europos Parlamento ir Tarybos direktyva 2007/46/EB, nustatanti motorinių transporto priemonių ir jų priekabų bei tokioms transporto priemonėms skirtų sistemų, sudėtinių dalių ir atskirų techninių mazgų patvirtinimo pagrindus (OL L 263, 2007 10 9, p. 1).
   
      (8)  2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, 2001 5 31, p. 43).